KIRJALLINEN KYSYMYS E-0494/01 esittäjä(t): Jeffrey Titford (EDD) komissiolle. Vaarojen analysointi ja kriittiset kohdat niiden hallitsemiseksi.



Virallinen lehti nro 318 E , 13/11/2001 s. 0065 - 0066



KIRJALLINEN KYSYMYS E-0494/01 esittäjä(t): Jeffrey Titford (EDD) komissiolle (22. helmikuuta 2001) Aihe: Vaarojen analysointi ja kriittiset kohdat niiden hallitsemiseksi Elintarvike-, liha-, ravintola- ja kahvila-alalla jne. työskentelevät ovat ottaneet minuun yhteyttä HACCP-järjestelmän (vaarojen analysointi ja kriittiset kohdat niiden hallitsemiseksi) hyväksymisestä Euroopan komissiossa ja sen seurauksista. HACCP:tä vastustetaan sen vuoksi, että järjestelmä luotiin Yhdysvalloissa tuottamaan steriilejä elintarvikkeita avaruusohjelmaa varten ja se johtaa todennäköisesti elintarviketurvallisuuden parantumisen sijaan sen huonontumiseen. Ovatko asian käsittelyyn osallistuneet Euroopan komission virkamiehet lukeneet Yhdistyneen kuningaskunnan itsenäisyyspuolueen tutkimusjohtajan tohtori Richard Northin analyysin elintarviketurvallisuudesta Euroopan unionissa (Food Safety and the European Union)? Jos he ovat lukeneet kyseisen julkaisun, mikä on komission vastaus siinä esitettyihin moniin HACCP:n käyttöönottoa vastaan puhuviin väitteisiin? Lihantarkastajien yhdistyksen jäsenten yhteydenottojen perusteella HACCP on täysin soveltumaton elintarviketurvallisuuden valvontaan teurastamoissa, sitä ei kerta kaikkiaan voida soveltaa kyseiseen ympäristöön ja se johtaa elintarviketurvallisuuden huonontumiseen. Miksi Euroopan unioni sekä Yhdistyneen kuningaskunnan virkamiehet ehdottavat lihantarkastuksen siirtämistä valtionhallinnolta yksityisen sektorin säätelyn alaiseksi? Tätä on vaikea käsittää, sillä Britannian BSE-kriisin alkuvaiheissa vuonna 1995 yli 46 prosenttia (yksityiseen sektoriin kuuluvasta) teollisuudesta laiminlöi hallituksen silloin määräämät riskiainesten tarkastukset. David Byrnen komission puolesta antama vastaus (22. toukokuuta 2001) Tässä vastauksessa ei ole mahdollista kommentoida kaikkia elintarvikkeiden turvallisuutta Euroopan unionissa koskevaan analyysiin - johon arvoisa parlamentin jäsen viittasi - sisältyviä väittämiä. Yleisesti ottaen analyysissä ei vastusteta HACCP-järjestelmää (vaarojen ja niiden hallitsemisen kriittisten kohtien analyysijärjestelmää) sinänsä vaan pikemminkin sen pakollista täytäntöönpanoa, koska kyseessä on erityisjärjestelmä, jonka toiminta ei välttämättä liity elintarviketurvallisuuteen. HACCP-lähestymistapa on yleisesti tunnustettu kaikkialla maailmassa asianmukaisimmaksi tavaksi turvata elintarvikkeiden turvallisuus. Alan johtava tieteellinen elin Codex Alimentarius ja asiaankuuluvat EU:n tiedekomiteat jakavat tämän käsityksen. Näin ollen komissio uskoo, että HACCP-järjestelmän käyttöönotto parantaa elintarviketurvallisuutta Euroopassa. Codex Alimentariuksen mukaan HACCP-järjestelmää voidaan soveltaa kaikenkokoisiin yrityksiin, ja se kiinnittää erityishuomiota HACCP-järjestemän täytäntöönpanoon pienyrityksissä kehittämällä erityisstrategioita. Myös komission ehdotuksessa(1) esitetään HACCP-järjestelmän käytön helpottamista pienyrityksissä. On tärkeää huomata, että asiantuntijat ovat yleisesti hyväksyneet HACCP:n yleisluontoisen käytön pienissä ja vähemmän kehittyneissä yrityksissä. On myös korostettava, että HACCP ei ole uusi tekijä yhteisön lainsäädännössä: HACCP-periaatteiden täytäntöönpanosta elintarvikealalla säädettiin elintarvikehygieniasta 14. kesäkuuta 1993 annetussa neuvoston direktiivissä 93/43/ETY(2) samoin kuin useissa tuotekohtaisissa direktiiveissä. HACCP-järjestelmän täytäntöönpanoa teurastamoissa koskevien kommenttien osalta voidaan viitata kansanterveyttä koskevia eläinlääkintätoimenpiteitä käsittelevän tiedekomitean 24. helmikuuta 2000 antamaan lausuntoon lihantarkastusmenettelyiden tarkistamisesta. Yksi lausunnon tärkeimmistä suosituksista oli, että HACCP-järjestelmän käyttöönotto teurastamoissa olisi tehtävä pakolliseksi. Tiedekomitean lausunto on linjassa Codex Alimentariuksen tärkeimpien suuntaviivojen kanssa ja yleisemmin Euroopan ulkopuolisissa tärkeimmissä lihanviejämaissa toteutettujen uudistusten kanssa. Lausunto on saatavilla Internetissä(3). Elintarviketurvallisuutta koskevassa valkoisessa kirjassaan(4) komissio ilmoitti, että se tekee ehdotuksen nykyisen lihantarkastusjärjestelmän tarkistamiseksi. Pääsyynä tähän oli se, että nykyjärjestelmässä ei käsitellä tällä hetkellä tärkeimpiä lihan riskitekijöitä eikä varsinkaan niitä, jotka liittyvät haitallisten mikro-organismien, kuten salmonellan, aiheuttamaan lihan saastumiseen. Komission tavoitteena on parantaa lihan turvallisuutta tekemällä lihantarkastuksesta riskeihin perustuva, ottamalla käyttöön pellolta pöytään -lähestymistapa ja määrittelemällä selvästi lihan käsittelijän ja virallisen tarkastajan velvollisuudet. Komissio on parhaillaan laatimassa ehdotusta asiantuntijoiden ja jäsenvaltioiden edustajien kanssa. Tulevan lihantarkastusjärjestelmän tarkasta rakenteesta ei ole vielä tehty päätöksiä. Lihantarkastusjärjestelmän tarkistus ei kuitenkaan merkitse toimivaltaisen viranomaisen poistumista teurastamoista, vaan sen tehtävänä on edelleen valvoa elintarvikelainsäädännön noudattamista. (1) EYVL C 365 E, 19.12.2000. (2) EYVL L 175, 19.7.1993. (3) http://europa.eu.int/comm/food/fs/sc/scv/outcome_en.html opinions. (4) KOM(1999) 719 lopullinen.